#### E L Ő T E R J E S Z T É S

### Szombathely Megyei Jogú Város Közgyűlésének

### Gazdasági és Városstratégiai Bizottságának

### 2017. február 27-i ülésére

*Javaslat Szombathely város területén forgalmi rend változtatásokkal kapcsolatos döntések meghozatalára*

A Terület- és Településfejlesztési Operatív Program (a továbbiakban: TOP) TOP-6.4.1-15 Fenntartható városi közlekedésfejlesztés tárgyú felhívására Önkormányzatunk 2016. április. 14. napon TOP-6.4.1-15-SH1-2016-00001 azonosító számon regisztrált támogatási kérelmet nyújtott be, amelyet a Támogató 2016. szeptember 22. napon kelt támogató döntés szerint támogatásban részesített. A „Szombathely Megyei Jogú Város kerékpárosbarát fejlesztése” című projekt (a továbbiakban: Projekt) keretében valósul meg a Bartók B. krt.-Rohonci u. közlekedési csomópont átalakítása körforgalmi csomóponttá.

A Magyar Közút NZrt. Vas Megyei Igazgatóságának munkatársai a csomópont átalakítás tervezést megelőző egyeztetés során jelezték, hogy forgalombiztonsági okokból az állami kezelésű Rohonci u. forgalomirányító jelzésrendszerének módosítását tervezik oly módon, hogy a Rohonci u. – Bem J. u. csomópontban is forgalomirányító jelzőlámpa kerülne telepítésre, összehangolt vezérléssel a meglévő három forgalomirányító jelzőberendezéssel. Az állami közútkezelő képviselőinek véleménye szerint a körforgalmi csomóponti kialakítása a Rohonci u. érintett szakaszának (Bem J. u. – Engels F. u. között) térbeli lefolyását nem fogja kedvezőbben befolyásolni. A körforgalmi csomópontban átmenő, a jelzőlámpás irányítástól független gyalogos és kerékpáros forgalom, valamint az összehangolt vezérléssel működő csomópontok irányából érkező járműforgalom okozhat torlódásokat. A Bartók B. krt-i ágakon eltérő forgalom nagyságok miatt a közútkezelő lehetőséget lát arra, hogy kisebb költségű szegélykorrekcióval, sávszélesítéssel, a Csónakázó-tó irányából érkezők számára hosszabb idejű szabadjelzés biztosításával a jelenlegi torlódások számottevően csökkenthetők. Ennek modellezésére javasolja egy hetes időtartamban a Bartók B. krt-i ágakon a zöld jelzés időtartamának módosítását. Ezzel egyidőben a „menekülő útként” igénybe vett Kenderesi utca Csónakázó-tó melletti szakaszán (Tó-vendéglő előtti parkoló bejárat és a Liget u-i csomópont között) a gépjármű forgalom elől lezárásra kerülne. Így a távlati elképzelések szerinti átmenő forgalom erre az időszakra kizárásra kerülne a pihenő övezetként funkcionáló Csónakázó-tó melletti területről. A kísérleti jelleggel bevezetendő változások alatt forgalmi rend felülvizsgálat készül, amely a Bartók B. krt.-Rohonci u. csomóponti átalakításhoz is felhasználható adatokat is szolgáltathat.

Amennyiben a vizsgálat és a Rohonci u. meglévő csomópontjainak forgalomszabályozása a sávszélesítés és forgalomirányítás módosítását megfelelő beavatkozásnak ítéli, a Projekt keretében megkötött Támogatási Szerződés-t módosítani szükséges. A kis költségigényű beavatkozás lehetőséget ad arra, hogy a Támogatási Szerződés kiegészüljön a Paragvári – Bartók B. krt. csomópontban körforgalmi csomópont létesítésével.

Javaslom a Tisztelt Bizottságnak, hogy az ideiglenes korlátozás bevezetéséhez szükséges jelzésrendszer kialakításához és a forgalmi rend vizsgálatához szükséges forrást az Önkormányzat a Városfejlesztési Alap keret terhére biztosítsa.

Kérem a Tisztelt Bizottságot, hogy az előterjesztést megtárgyalni és a határozati javaslatot elfogadni szíveskedjék.

**Szombathely, 2017. február „ „**

/: **Illés Károly** :/

**HATÁROZATI JAVASLAT**

**….…./2017. (II.27.) GVB számú határozat**

A Gazdasági és Városstratégiai Bizottság megtárgyalta a „Javaslat Szombathely város területén forgalmi rend változtatásokkal kapcsolatos döntések meghozatalára” című előterjesztést, és az alábbi döntést hozza:

1. A Gazdasági és Városstratégiai Bizottság egyetért a Bartók B. krt.-Rohonci u. csomópontban ideiglenes jelleggel, egy hetes időtartamban a Bartók B. krt-i ágakon a zöld jelzés időtartamának módosításával, valamint a Kenderesi utca Csónakázó-tó melletti szakaszán (Tó-vendéglő előtti parkoló bejárat és a Liget u-i csomópont között) a gépjármű forgalom előli lezárásával.
2. A Gazdasági és Városstratégiai Bizottság az ideiglenes korlátozás bevezetéséhez szükséges jelzésrendszer kialakításához és a forgalmi rend vizsgálatához szükséges forrást, 500.000,-Ft-ot, a Városfejlesztési Alap keret terhére biztosít.
3. A Gazdasági és Városstratégiai Bizottság felkéri a polgármestert, hogy az 1-2. pontban foglalt döntés érdekében a szükséges intézkedések megtételéről gondoskodjon.

**Felelős:** Dr. Puskás Tivadar, polgármester

Lendvai Ferenc, a bizottság elnöke

Illés Károly, alpolgármester

(a végrehajtásért: Lakézi Gábor, a Városüzemeltetési Osztály vezetője)

**Határidő:** 2017. április 30.